
OPIS UVJETA I ZADATAKA (TOR)
ZA IZBOR AGENCIJE ZA KREIRANJE I PROVOĐENJE KAMPANJE PODIZANJA SVIJESTI O ZNAČAJU ORGANIZACIJA OSOBA S INVALIDITETOM

1. O PROJEKTU DISC

Projekt DISC Disability Inclusion and Social Cooperation provodi Caritas Bosne i Hercegovine, zajedno s partnerima: Udrugom roditelja i djece s posebnim potrebama Vedri osmijeh iz Mostara, Udruženjem slijepih Kantona Sarajevo, Savezom slijepih Republike Srpske i Unijom organizacija osoba s invaliditetom u BiH. Projekt financira Europska unija, a sufinanciraju Caritas Slovenije i Federalno ministarstvo rada i socijalne politike. Projektom se žele ojačati organizacije osoba s invaliditetom iz Bosne i Hercegovine za realizaciju aktivnosti, zagovaranje i tematsko umrežavanje. Kroz projekt, protekle tri godine realizirano je niz aktivnosti: program jačanja kapaciteta, umrežavanje, zagovaračke akcije i inicijative, organizacije kongresa, razvoje Unije organizacija osoba s invaliditetom, formiranje novih ili potpora postojećim mrežama te provedba dvije kampanje u javnost (asistivne tehnologije i korektan jezik). 

2. O KAMPANJI

Središnja tema kampanje su organizacije osoba s invaliditetom i kampanja se naslanja na Četvrti kongres osoba s invaliditetom koji je organiziran u listopadu 2026. godine.
Kampanja treba sadržavati četiri ključne komponente:
a) Slanje zaključaka Četvrtog kongresa osoba s invaliditetom nadležnim institucijama: Cca 2 stranice A4 formata potrebno grafički i stilski urediti te poslati nadležnim ministarstvima, parlamentima i sličnim institucijama na svim razinama vlasti u BiH. Očekivani broj institucija: 50. 
b) Informiranje osoba s invaliditetom o važnosti aktivnog uključivanja u rad organizacija: Na kreativan način, posredstvom javnih kanala komuniciranja koje odabire agencija, osobama s invaliditetom i javnosti poslati poruku o važnosti aktivnog uključivanja u rad svojih organizacija. Pokazatelj uspjeha broj dosegnutih osoba. 
c) Promoviranje važnosti povezivanja i zajedničkog djelovanja organizacija osoba s invaliditetom posredstvom javnih kanala komuniciranja: Agencija treba osmisliti poruku(e) i kanal komuniciranja kojima će organizacijama poslati ovu poruku. Pojašnjenje: pojedinačne organizacije ne mogu puno toga samostalno napraviti, zajednički rad kroz gradske/kantonalne/regionalne koalicije, rad kroz entitetske saveze i Uniju je presudan u borbi za ostvarivanje prava OSI. Agencija predlaže pokazatelje uspjeha.
d) Podizanje svijesti u institucijama vlasti o nužnosti uključivanja organizacija OSI u proces donošenja odluka i obvezi financiranja organizacija: Putem javnih kanala komuniciranja, koje bira agencija, a u skladu s odredbama Konvencije i domaćeg zakonodavstva potrebno je jasno i nedvosmisleno javnost i nadležne institucije podsjetiti i pozvati da su obvezni uključiti organizacije OSI u procese donošenja odluka u ranijoj fazi pripreme (kroz postojeće ili nove mehanizme konzultacija) te da su obvezene osigurati potrebna sredstva za rad organizacija (financiranje putem grantova ili malih projekta se ne smatra institucionalnom potporom). Agencija predlaže poruke i kanal komuniciranje te pokazatelje uspjeha.  

3. OČEKIVANI PRISTUP I REZULTATI KAMPANJE

Od agencija koje se prijavljuju na ovaj poziv očekuje se da, polazeći od navedenih ciljeva, samostalno osmisle kreativan, relevantan i izvediv koncept kampanje te predlože način njegove provedbe. Agencije imaju slobodu u odabiru komunikacijskog pristupa, kanala, aktivnosti i formata, uz uvjet da predloženo rješenje jasno doprinosi ostvarivanju svih ciljeva kampanje.
Prilikom planiranja kampanje agencijama se preporuča konzultiranje Konvencije o pravima osoba s invaliditetom UN-a (dostupna na različitim mrežnim stranicama) i Zaključaka četvrtog kongresa osoba s invaliditetom u BiH (dostupni na mrežnoj stranici Caritasa BiH).  Kampanja treba sadržavati primjerenu i nediskriminirajuću terminologiju te predstavljanje osoba s invaliditetom i njihovih organizacija kao aktivnih sudionika u zagovaranju prava i sudjelovanju u procesima donošenja odluka.

Kampanja treba obuhvatiti sljedeće očekivane rezultate:
· grafički i stilski uređene zaključke Četvrtog kongresa osoba s invaliditetom, pripremljene za službeno upućivanje nadležnim institucijama;
· osmišljenu i provedenu komunikacijsku kampanju koja potiče aktivno sudjelovanje osoba s invaliditetom u radu njihovih organizacija;
· komunikacijske sadržaje koji promoviraju važnost povezivanja organizacija osoba s invaliditetom, zajedničkog djelovanja i zagovaranja putem saveza, mreža, koalicija i Unije organizacija osoba s invaliditetom u BiH;
· komunikacijske sadržaje koji institucijama vlasti upućuju poruku o važnosti uključivanja organizacija osoba s invaliditetom u procese donošenja odluka te osiguravanja odgovarajućih i održivih uvjeta za njihov rad.
Agencija je odgovorna za operativno planiranje, koordinaciju i provedbu predloženih aktivnosti, praćenje rezultata te pripremu završnog izvješća. Provedba se odvija u koordinaciji s Caritasom BiH, koji osigurava strateške smjernice i odobrava ključne sadržaje kampanje. 
Osnovni pokazatelji koje kampanja treba ostvariti: 

	Područje
	Pokazatelj

	Zaključci Kongresa
	Dokument grafički i stilski uređen te dostavljen Caritasu BiH u dogovorenom roku.

	Dostava zaključaka institucijama
	Zaključci upućeni na približno 50 relevantnih institucija, uz evidenciju dostave.

	Provedba kampanje
	Sva četiri cilja obuhvaćena provedenom kampanjom, uz dokumentirane realizirane aktivnosti i sadržaje uz prethodno odobrenje Caritasa BIH i/ili Europske unije. 

	Doseg i vidljivost
	Pokazatelji koje predloži agencija, uz izvještaj o ostvarenim rezultatima.

	Završno izvještavanje
	Završno izvješće s pregledom provedbe, ostvarenih pokazatelja, rezultata i preporuka.




4. INFORMACIJE ZA APLIKANTE

· [bookmark: _Hlk181091778]Ukupan maksimalni za realizaciju poslova definiranih u ovom ToR-u je 11.700,00 KM. Ponudu treba poslati bez PDV-a jer je projekt DISC oslobođen plaćanja PDV-a. Odabranom izvršitelju usluge će se dostaviti potvrda o Oslobađanju od plaćanja PDV-a. Caritas BiH će izvršiti uplatu na račun pružatelja usluga najkasnije 10 dana nakon dostavljanja računa i završnog izvještaja. Plaćanje se vrši žiralno, s računa Caritasa BIH na račun odabranog izvršitelja usluga.
· S odabranom agencijom će se potpisati Ugovor o poslovnoj suradnji.
· Izabrana agencija je obvezna kampanju provesti do kraja siječnja 2027. godine.

5. NAČIN PRIJAVE 

Agencije koje se žele prijaviti na ovaj poziv su obvezne preuzeti izjavu i prijavni obrazac s mrežne stranice Caritasa BiH (www.caritas.ba). Prijave se šalju elektronskim putem na e-mail adresu natjecaj@caritas.ba, najkasnije do 12.11.2026. godine do 15 sati. Prijave pristigle nakon isteka roka i nepotpune aplikacije se neće uzeti u razmatranje. 
Prijava treba sadržavati: 
· Prijavni obrazac – preuzeti s mrežne stranice, popuniti, potpisati, ovjeriti i skeniranu poslati na email 
· Izjava kandidata - preuzeti s mrežne stranice, popuniti, potpisati, ovjeriti i skeniranu poslati na email
· Plan kampanje - detaljan opis predloženog koncepta i načina provedbe, u opsegu do pet stranica u Wordu ili PDF-u. Plan treba jasno pokazati kako će predloženi pristup doprinijeti ostvarivanju sva četiri cilja kampanje, uz obrazloženje odabira ciljnih skupina i komunikacijskog pristupa. Plan treba uključivati očekivane rezultate, mjerljive pokazatelje uspješnosti, način praćenja i evaluacije te vremenski raspored provedbe. Agencija treba jasno prikazati kako će samostalno organizirati i provesti kampanju u okviru raspoloživog proračuna i definiranog roka. Kreativni koncept, komunikacijske kanale, aktivnosti i formate predlaže agencija.
· Portfolio - prikaz relevantnog prethodnog iskustva u provedbi najmanje tri slične kampanje, s informacijama o ulozi agencije i ostvarenim rezultatima.
· Cjenovni prijedlog - detaljan budžet koji omogućuje uvid u predloženu raspodjelu sredstava i obuhvat usluga uključenih u cijenu.

Sukob interesa: Na ovaj poziv se ne mogu prijaviti fizičke ili pravne osobe koje su u potencijalnom sukobu interesa, odnosno osobe koje na bilo koji način mogu utjecati na proces objektivnog donošenja odluka. Povjerenstvo i projektni tim zadržavaju pravo odbijanja aplikacije za koju se utvrdi da se nalazi u potencijalnom sukobu interesa sukladno domaćem zakonodavstvu i pravilima Europske unije. 

6. KRITERIJI I NAČIN IZBORA AGENCIJE

Neovisno povjerenstvo Caritasa BiH donijet će odluku o prihvaćanju ponude jedne agencije u skladu s kriterijima definiranim ovim pozivom. Povjerenstvo će razmotriti sve prijave i odlučiti o izboru, pažljivo analizirajući odnos svih navedenih kriterija. Povjerenstvo zadržava pravo kontaktirati svakog kandidata radi provjere dostavljenih informacija.  Ukupan broj bodova koji je moguće ostvariti u procesu evaluacije kandidata iznosi 100. Ponude će se ocjenjivati prema sljedećim kriterijima:

1. Kvaliteta i kreativnost predloženog plana kampanje – 50 bodova
· razumijevanje ciljeva kampanje i njihove međusobne povezanosti;
· kreativnost, originalnost i relevantnost predloženog koncepta;
· primjerenost predloženog pristupa ciljanim skupinama i temi kampanje;
· izvedivost predloženog plana u odnosu na raspoloživi proračun i rok provedbe;
· potencijal predloženog koncepta za ostvarivanje vidljivih i održivih komunikacijskih rezultata.


2. Relevantno iskustvo i portfolio agencije – 30 bodova
· relevantnost prethodnog iskustva u osmišljavanju i provedbi komunikacijskih kampanja;
· kvaliteta i kreativna razina najmanje tri predstavljene slične kampanje;
· prikaz ostvarenih rezultata prethodnih kampanja i sposobnost agencije da provede aktivnosti slične složenosti.

3. Cjenovni prijedlog – 10 bodova
Ocjenjuje se ukupna cijena ponuđenih usluga u odnosu na opseg i kvalitetu predloženog rješenja te raspoloživi proračun. Cjenovni prijedlog treba sadržavati jasan i detaljan prikaz troškova.

4. Praćenje i evaluacija uspješnosti kampanje – 10 bodova
· jasnoća i mjerljivost predloženih pokazatelja uspješnosti;
· primjerenost predloženog načina praćenja rezultata u odnosu na ciljeve kampanje;
· kvaliteta predloženog načina izvještavanja o provedenim aktivnostima i ostvarenim rezultatima.


7. KONTAKT

Kontakt osoba: 	Zlatko Malić, Caritas BiH, voditelj projekta
Email: 		z.malic@caritas.ba 

Sarajevo, 30.10.2026. godine

Zlatko Malić, voditelj projekta                             

